অস্ট্রেলিয়া সফরে বাদ পড়া নিয়ে ক্ষোভ প্রকাশ করলেন শামি

স্পোর্টস ডেস্ক: একদম সরাসরি না হলেও জাতীয় নির্বাচকদের বিরুদ্ধে ক্ষোভ উগরে দিলেন ভারতীয় পেসার মহম্মদ শামি (Mohammad Shami)। অস্ট্রেলিয়ার (Australia) বিরুদ্ধে আসন্ন ওডিআই এবং টি২০ সিরিজে ভারতীয় দলে জায়গা হয়নি তাঁর। তা নিয়ে নিজের হতাশা স্পষ্ট করে দিলেন তিনি। শামি জানালেন, তিনি যদি রঞ্জি ট্রফি (Ranji Trophy) খেলেন তাহলে ওডিআই না খেলার কোনও কারণ নেই।

অস্ট্রেলিয়া সফরে উপেক্ষিত শামির নাম রয়েছে বাংলার ২০২৫-২৬ মরসুমের রঞ্জি দলে। ঐতিহ্যশালী চারদিনের টুর্নামেন্ট শুরু বুধবার (১৫ অক্টোবর)। এ মরসুমে বাংলার নেতৃত্ব দেবেন অভিমন্যু ঈশ্বরন, সে কথা গত বুধবার ঘোষণা করে দিয়েছে ক্রিকেট অ্যাসোসিয়েশন অফ বেঙ্গল (CAB)।

আরও পড়ুন: গিলের নেতৃত্বে ভারতের প্রথম টেস্ট সিরিজ জয়

চারদিনের খেলায় শামির নির্বাচন হওয়ার মানে তিনি ফিট। এ নিয়েই তাঁর অসন্তোষ। তিনি বলেন, “ফিটনেসের ব্যাপারে ভারতীয় দল আমার সঙ্গে কোনও যোগাযোগ করেনি। আমি তো এ ব্যাপারে ওদের যোগাযোগ করব না— ওদের জিজ্ঞাসা করতে হবে। যদি আমি চারদিনের খেলা খেলতে পারি তাহলে ৫০ ওভারের ম্যাচ কেন খেলতে পারব না? যদি আমি ফিট না হতাম তাহলে এনসিএ-তে (NCA) থাকতাম, এখানে রঞ্জি ট্রফি খেলতাম না।”

এদিকে শামির ব্যাপারে অন্যরকম কথা বলেছিলেন নির্বাচকদের প্রধান অজিত আগরকর (Ajit Agarkar)। অস্ট্রেলিয়া সফরে ডানহাতি পেসারের অনুপস্থিতির কারণ হিসেবে তিনি জানান, ফিটনেসের নতুন কোনও আপডেট নেই, সাম্প্রতিককালে তাঁর ম্যাচ না খেলার কারণকে বাদ দেওয়ার কারণ হিসেবে দর্শান।

দেখুন অন্য খবর: